|  |
| --- |
|  |

**Resumé af den kongelige anordnings indhold**

Færøernes Landsstyre har anmodet om, at lov om Stedbestemt Information sættes i kraft på Færøerne ved en kongelig anordning.

Der tages i udkastet til kongelig anordning hensyn til de særlige færøske forhold, og der lægges derfor op til, at landsstyret har mest mulig indflydelse på kortområdet.

En ikraftsættelse af loven på Færøerne vil give mulighed for, at energi-, forsynings- og klimaministeren kan stille Styrelsen for Dataforsyning og Effektiviserings landkortdata m.v. om Færøerne frit til rådighed for andre offentlige myndigheder, virksomheder og borgere i en bekendtgørelse.

Loven om Kort- og matrikelstyrelsen fra 1988, der senere ændrede titel til lov om Geodatastyrelsen er ikke blevet offentliggjort på Færøerne og dermed ikke trådt i kraft på Færøerne. Der har derfor været administreret efter lov om Geodætisk Institut fra 1928.

Bemyndigelsen i lovens § 13 og anordningens § 13 vil blive anvendt til at stille de færøske landkortdata frit til rådighed i en bekendtgørelse. Udkast til bekendtgørelse om fri anvendelse af færøske data fremsendes sammen med den kongelige anordning. Bekendtgørelsen vil efter selvstyrets udtalelse og anordningens ikrafttræden blive sat i kraft.

Bekendtgørelsen vil bl.a. sætte eksisterende topografiske data i 1:20:000 frit til rådighed, og fra årsskiftet 2017/2018 forventes nye topografiske data produceret på baggrund af satellitbilleder at være færdige.